《代送贡友瞻幛诗》
明代·唐桂芳

宛陵南湖郁相扶，山如走马水直趋。菰蒲两岸潴万顷，集有鸿雁跳有鱼。

闻君卜筑历几世，遂以姓显称楚吴。白头学士文章伯，日日待诏承明庐。

仰觐清光才咫尺，殿头催赐春满壶。谢庭玉树照耳目，一一捷足功名途。

情知凤雏出丹穴，毛质自与凡禽殊。朅来司会紫阳里，朝坐学舍夜读书。

秋徵仓廪如斗大，米粒爱护明月珠。锱铢累积肯縻费，共喜买田割膏腴。

三年细满返故里，旧栽杨柳今扶疏。上堂父母问起居，下堂兄弟尽友于。

一门被服青与紫，我诗宜绘家庆图。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。